Beslag gelê op Markus Jooste se batesMarkus Jooste. (Foto: Henk Kruger/ANA) Die Reserwebank het begin om op bates van Markus Jooste, voormalige uitvoerende hoof van Steinhoff, beslag te lê nadat ’n hofbevel in die verband bekom is. ’n Ex parte‑bevel is in die hooggeregshof in Kaapstad toegestaan waarna die Reserwebank dit Dinsdag uitgevoer het. Miljarde rand se bates, waaronder Jooste huis in Voëlklip en die Stellenbosse wynplaas Lanzerac, is op beslag gelê. Ander bates waarop beslag gelê is, sluit in duur kunswerke, voertuie, finansiële bates en lenings, asook ander roerende eiendom. Die hofbevel gee die balju ook die mag om dokumente en ander items te deursoek vir bewyse van boekhou-onreëlmatighede. ŉ Reuseskandaal het Steinhoff in 2017 getref toe die maatskappy ondersoek is vir beweerde bedrog en gapings van soveel as R101 miljard in sy rekeninge gevind is. Die maatskappy, gesetel in Suid-Afrika, is in Frankfurt en Johannesburg genoteer en byna 98% van sy aandeelwaarde is uitgewis nadat tientalle hofsake deur aandeelhouers en sakevennote, ook voormalige voorsitter Christo Wiese, aanhangig gemaak is. Die gedragsowerheid vir die finansiële sektor (FSCA) het Jooste vroeër ŉ boete van sowat R161 miljoen opgelê vir oortredings wat verband hou met die Wet op Finansiële Markte. Hy het egter suksesvol daarteen geappelleer en dit is vir heroorweging terugverwys. Die Johannesburgse aandelebeurs het Steinhoff in Oktober 2020 met R13,5 miljoen beboet omdat hy die noteringsvereistes oortree het deur “vals en misleidende” inligting te publiseer.